钦定古今图书集成/明伦汇编/官常典/第276卷 > 许士柔
## 钦定古今图书集成/明伦汇编/官常典/第276卷 > 许士柔

按《明外史》本传：“士柔，字仲嘉，常熟人。举天启二年进
士，改庶吉士，授检讨。崇祯时，历迁侍讲、中允、谕德、左
庶子，掌左春坊事。先是，魏忠贤既辑《三朝要典》，以《光
宗实录》所载与《要典》左，乃言叶向高等所修非实，宜
重修，遂恣意改削，抵牾《要典》者。崇祯改元，毁《要典》，而
所改《光宗实录》如故。六年，少詹事文震孟言《皇考实
录》”为魏党曲笔，当改正，从原录。时温体仁当国，与王
应熊等阴阻之，事遂寝。士柔愤然曰：“若是要典，犹弗
焚矣！”乃上疏曰：“《皇考实录》总记于《世系》，独略皇上娠
教之年、圣诞之日不书也。命名之典，潜邸之号不书
也，圣母出何氏族、受何封号不书也。此皆《原录》备载
而改录，故削之者也。《原录》之成，在皇上潜邸之日，犹
详慎如彼；《新录》之进，在皇上御极之初，何以率略如
此？使圣朝父子、母后、兄弟之大伦，皆暗而不明，缺而
莫考，其于信史谓何？”疏上，不省。体仁令中书官检《穆
宗总记》示士柔，士柔具揭争之曰：“皇考《实录》与列圣
条例不同。列圣在位久，登极后事，编年排纂，则《总记》
可以不书。皇考在位仅一月，三后诞育圣躬，皆在未
登极以前，不书之。《总记》将于何书也？穆庙大婚之礼，
皇子之生在嘉靖中，故《总记》不载。至于册立，《大典》，编
年未尝不具载也。皇考一月易世，熹庙之册立当书，
皇上之册封独不当书乎？”体仁怒，将劾之，为同列沮
止。士柔复上疏曰：“累朝《实录》无不书世系之例，臣所
以抉擿改录，正谓与累朝成例不合也。孝端皇后，皇
考之嫡母也，原录具书保护之功，而改录削之，何也？
当日国本几危，坤宁调护，真孝慈之极，则顾复之深
恩，史官不难以寸管抹𢫬之，此尤不可解也。”疏上，报
闻，体仁滋不悦。会体仁嗾刘孔昭劾祭酒倪元璐，因
言：“士柔族子重熙私撰《五朝注略》，将以连”士柔。士柔
亟以《注略》进，乃得解。寻出为南京国子祭酒。体仁去，
张至发当国，益谋逐士柔。先是，高攀龙赠官，士柔草
诏词送内阁，未给攀龙家。故事，赠官诰属诰敕，中书
职掌。崇祯初，褒恤诸忠臣，翰林能文者或为之，而中
书以为侵官。崇祯三年，禁诰文骈俪语。至是攀龙家
请给去。士柔草制时数年矣，主者仍以士柔前撰文
进。中书黄应恩告至发诰语违禁，至发喜劾士柔，降
二级调用。司业周凤翔抗疏辨曰：“《词林》故事，阁臣分
属撰文，或手加详定，或发窜改，未有径自纠参者也诰敕用宝，岁有常期，未有十年后用宝进呈，吹求当
制者也。赠诰专属中书，崇祯三年所申饬，未有追咎
元年之史官，诋为越俎者也。高攀龙纯修正学，皇上
翦逆褒忠，一旦毛举细故，舞文反汗，使忠良色沮，奸
逆轩渠，非所以励当今、示后世也。”不报。士柔寻补尚
宝司丞，迁少卿，卒。子琪诣阙辨诬，乃复原官，赠詹事
兼侍读学士。